A Bizottság 1726/98/EK rendelete
(1998. július 22.)
a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendelet alkalmazása részletes szabályainak megállapításáról szóló 2037/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1068/97/EK rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2] és különösen annak 16. cikkére,
mivel az oltalom alatt álló földrajzi jelzések és az oltalom alatt álló eredetmegjelölések értékének növelése és a fogyasztók tájékoztatása céljából az 1428/97/EK rendelettel [3] módosított 2037/93/EGK bizottsági rendeletben [4] szabályozott közösségi szimbólumot a kereskedők számára elérhetővé kell tenni;
mivel a fogyasztók körében a mezőgazdasági és élelmiszer-ipari ágazatot jellemző információtúltengés miatt fellépő zavarok elkerülése végett fontos egy minimális szintű szabványosított információt nyújtani, amennyiben a termelő és/vagy feldolgozó használni kívánja a földrajzi jelzések és eredetmegjelölések 2081/92/EGK rendeletben megállapított rendszerét; mivel a termelő és/vagy feldolgozó részére ennek megfelelően lehetővé kell tenni az ebben a rendeletben megállapított minták használatát;
mivel a földrajzi jelzésre vagy eredetmegjelölésre jogosult mezőgazdasági termékeket és élelmiszereket jellemző szimbólum hitelességének erősítése céljából a felügyeleti szolgálat vagy testület nevét a termék forgalomba hozatalára szolgáló címkén fel kell tüntetni;
mivel ezek a tényezők szükségessé teszik a 2037/93/EGK bizottsági rendelet módosítását;
mivel az e rendeletben foglalt intézkedések összhangban vannak a Földrajzi Jelzések és Eredetmegjelölések Irányítóbizottságának a véleményével,
ELFOGADTA EZT A RENDELETET:
1. cikk
A 2037/93/EGK rendelet szövege a következőképpen módosul:
1. A rendelet a következő 5b. cikkel egészül ki:
"5b. cikk
Az 5a. cikkben említett közösségi szimbólum tartalmazza az e rendelet I. mellékletének A. részében szereplő mintákat. A szimbólummal együtt az e rendelet I. mellékletének B. részében felsorolt megjelölések, valamint az ezekkel egyenértékű hagyományos nemzeti kifejezések használhatóak.
A közösségi szimbólum és a megjelölések használata során be kell tartani az e rendelet II. mellékletében szereplő grafikai kézikönyvben megállapított technikai sokszorosítási szabályokat."
2. A rendelet szövege a következő 6a. cikkel egészül ki:
"6a. cikk
A tagállamok kiköthetik, hogy a 2081/92/EGK rendelet 10. cikkében említett, saját felügyeleti rendszerükhöz tartozó felügyeleti hatóság vagy testület nevét a mezőgazdasági termék vagy élelmiszer címkéjén fel kell tüntetni."
3. A rendelet I. és II. mellékletként az e rendelet mellékletét képező szöveggel egészül ki.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. július 22-én.